Diari Oficial de la Generalitat Valenciana


Sumari del DOGV 2910, del 16-01-1997 (1997/878400)

RESOLUCIÓ de 30 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2910

Data del DOGV
:   16-01-1997

Secció del DOGV
:   ALTRES DISPOSICIONS

Número del document
:   1997/878400


Data del document
:   30-04-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 30 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.  
Vist l'expedient 327/95-AIA, sobre el projecte bàsic Nou Accés a Benidorm des de la Carretera N-332. Benidorm, clau 41-A-1364(2), promogut per la Conselleria d'Obres Públiques, Urbanisme i Transports (COPUT).  
Vist que l'objecte del projecte consisteix en l'execució de la primera fase d'un nou accés a Benidorm des de la N-332, que tindrà caràcter urbà (calçades, mitjanes per a vianants, vies de servei, aparcaments i voravies).  
Aquesta primera fase consta d'una calçada de 8 metres, amb una longitud propera al quilòmetre. L'enllaç amb la N-332 se soluciona amb un tipus diamant amb dues glorietes per a les interseccions a nivell. Per a la connexió, en l'altre extrem, a la trama urbana, s'utilitza una altra glorieta.  
Vist que, en data 28 de novembre de 1995, la COPUT remet un projecte i l'estudi d'impacte ambiental.  
Vist que, en data 1 de desembre de 1995, es consulten els següents organismes:  
- Direcció General de Patrimoni Artístic, de la Conselleria de Cultura  
- Servei de Protecció Civil i Coordinació de Comunicacions, pertanyent a la Conselleria d'Administració Pública  
- Direcció Territorial de Medi Ambient d'Alacant, de la Conselleria d'Agricultura i Medi Ambient  
- Direcció General del Medi Natural, de la Conselleria d'Agricultura i Medi Ambient   
- Ajuntament de Benidorm  
Vist que, en data 5 de febrer de 1996, tècnics d'aquest servei van visitar la zona d'actuació, per tal de contrastar-hi la informació rebuda.  
Vist que, en data 7 de febrer de 1996, la Direcció General de Patrimoni Artístic remet informes favorables, si bé indiquen la necessitat d'efectuar un seguiment de les obres i, en el cas de veure's afectades algunes àrees amb béns etnològics, la realització d'un nou estudi per a valorar la seua importància i les seues mesures de protecció.  
Vist que, en data 14 de febrer de 1996, la Direcció Territorial de Medi Ambient d'Alacant remet un informe en què indica l'existència d'una via pecuària (carrerada de la Cal, amplària legal 10 m) i d'alguns bosquets de pins i matollar mediterrani, exemplars de coscoll i garrofera afectats per la traça. Hi proposa diverses solucions.  
Vist que, en data 26 de febrer de 1996, es remet a la COPUT una còpia de l'anterior informe.  
Vist que el projecte i l'estudi d'impacte ambiental han sigut exposats al públic i l'anunci corresponent es va publicar en el Boletín Oficial del Estado de 30 de novembre de 1995, i Diari Oficial de la Generalitat Valenciana d'1 de desembre de 1995.  
La documentació va ser remesa a la Conselleria d'Agricultura i Medi Ambient (Direcció General de Qualitat Ambiental); a la Conselleria de Cultura (Direcció General de Patrimoni); a la Diputació Provincial d'Alacant; al Ministeri d'Obres Públiques, Transports i Medi Ambient (demarcació de carreteres de l'estat, de València) i a l'Ajuntament de Benidorm.  
Durant el termini d'exposició pública es van rebre els següents informes i al·legacions:  
- Informe del MOPTMA, referent a algunes qüestions geomètriques relacionades amb els ramals d'acceleració i desceleració de l'enllaç.  
- Informes de la Conselleria de Cultura (Direcció General de Patrimoni Artístic) i de la Conselleria d'Agricultura i Medi Ambient (Direcció Territorial de Medi Ambient d'Alacant): són els mateixos que els remesos a aquesta Direcció General, posats de manifest en paràgrafs anteriors.  
Tot això, segons es reflecteix en el certificat de la COPUT, de data d'entrada 17 d'abril de 1996, firmat pel cap del Servei de l'Oficina del Pla de Carreteres.  
Atés que, segons la documentació aportada, el Pla General d'Ordenació Urbana de Benidorm havia previst el nou accés amb una secció de 42,5 metres d'ample.  
Atés que la COPUT projecta executar la primera fase (objecte d'aquest expedient) de la secció mencionada.  
Atés l'existència d'afeccions a bosquets de pi blanc i matollar mediterrani, com també exemplars arbustius de coscoll d'aspecte singular i exemplars monumentals de garroferes, tots ells mereixedors d'una especial protecció.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, només efecte ambiental, el projecte bàsic Nou Accés a Benidorm des de la Carretera N-332. Benidorm, clau 41-A-1364(2), promogut per la Conselleria d'Obres Públiques, Urbanisme i Transports (COPUT), d'acord amb allò establit en el seu estudi d'impacte ambiental i les condicions i precisions següents:  
1) Els materials de préstec que calguen per a la construcció de les obres procediran de pedreres o llocs d'extracció ambientalment correctes i convenientment legalitzats. El director de les obres haurà de vigilar aquesta legalitat i no permetre cap extracció indiscriminada.  
En cap cas no es permetrà l'extracció de materials de pedreres que no siguen legals.  
Si és inevitable l'obertura de noves pedreres o reobertura d'altres actualment abandonades, aquestes hauran de disposar dels pertinents permisos legals per a la seua explotació i restauració, incloent-hi la corresponent declaració d'impacte ambiental emesa per aquesta Conselleria.  
2) Els materials sobrants, procedents de les obres, que no s'hi utilitzen, es depositaran en abocadors de residus inerts, perfectament identificats i legalitzats. Si calguera habilitar un de nou per a aquesta finalitat, s'haurà de sotmetre al procediment d'avaluació d'impacte ambiental.  
3) Atesa la riquesa de la zona en jaciments arqueològics, i tal com s'indica en l'estudi d'impacte ambiental i en els pressupostos del projecte bàsic, es farà un seguiment arqueològic a tota l'obra. Si durant els treballs es trobaren restes arqueològiques, arquitectòniques, etnològiques i en general qualsevol vestigi de valor cultural, s'ho farà saber a la Direcció General de Patrimoni Artístic, de la Conselleria de Cultura, d'acord amb la Llei 16/1985, de Patrimoni Històric Espanyol.  
4) Abans d'iniciar les obres, la direcció facultativa es posarà en contacte amb la Direcció Territorial d'Agricultura i Medi Ambient d'Alacant perquè, sobre el terreny, aquesta Direcció General indique les espècies vegetals mereixedores d'una salvaguarda, com també la forma i el temps de procedir-hi. Així mateix, es preveurà una partida alçada en el pressupost que done suport a aquestes accions.  
5) L'adjudicatari de l'obra, abans del seu inici, presentarà a la direcció facultativa, per a la seua remissió a aquesta Direcció General, el pla d'obres en el qual detallarà suficientment la localització d'instal·lacions, camins d'obra, runams, zones de préstec de materials i de la seua extracció.   
6) Per a la ubicació d'àrees destinades a parc de maquinària, plantes d'àrids o mescles bituminoses i en general instal·lacions auxiliars afins a la construcció de la nova traça, s'aprofitaran zones desproveïdes de vegetació natural i s'evitarà tot tipus de llits. Així mateix, queda prohibit qualsevol tipus d'abocament, sòlid o líquid. Si accidentalment aquest es produeix, s'efectuarà una immediata neteja i adequació, les despeses de les quals aniran a càrrec del contractista, sota la supervisió i el control d'aquesta Conselleria.  
7) Respecte a les afeccions que es produïsquen sobre la carrerada de la Cal (amplària legal 10 m), s'haurà de garantir el compliment de l'article 13 de la Llei 3/1995, de 23 de març, de Vies Pecuàries (BOE núm. 71, de 24 de març de 1995). Per a això, la COPUT haurà de consultar la Direcció Territorial d'Agricultura i Medi Ambient d'Alacant, a fi que es valoren les eventuals modificacions introduïdes en la via pecuària afectada pel traçat.  
8) En els documents que es redacten per a l'adjudicació de l'obra, haurà de figurar l'obligatorietat, per part de l'empresa adjudicatària de les obres, del compliment de les mesures correctores establides en l'estudi d'impacte ambiental i de tot allò establit en aquesta declaració d'impacte ambiental.  
9) La direcció facultativa vetlarà perquè, una vegada executades i acabades les obres, es retiren tots aquells enderrocs, materials sobrants i altres elements o restes d'obra que hagen sigut depositats, abocats o abandonats en la zona de les obres i el seu voltant, com també l'adequació i neteja de qualsevol àrea de terreny afectada per aquestes.  
10) La introducció de canvis en la traça o en les seues característiques respecte a aquest projecte bàsic, mitjançant modificats d'aquest, hauran de comunicar-se a aquesta Direcció General, a fi d'analitzar l'efecte ambiental previsible que en poguera derivar.  
11) Com a alternativa a la hidrosembra proposada en el projecte, es plantaran aromàtiques i altres espècies entapissants, en suficient nombre i densitat, com ara: Asteriscus maritimus, Centranthus ruber, Helichrysum stoechas i Coronilla juncea.  
12) Durant el període de garantia de l'obra, el seu contractista mantindrà i conservarà al seu càrrec i en perfecte estat totes les espècies vegetals.  
Segon  
Notificar a les persones interessades que, contra aquesta resolució, pel fet de ser un acte de tràmit que no posa fi al procediment ni produeix indefensió, no s'hi pot interposar cap recurs; sense perjudici d'utilitzar els mitjans que en defensa del seu dret s'estimen pertinents.  
Tercer  
Publicar aquesta declaració d'impacte ambiental en la forma reglamentària.  
València, 30 d'abril de 1996.- La directora general de Qualitat Ambiental: Gloria Arnandis Boix.